**С т а т у т**

**на Голямата награда за наука**

**на Българската академия на науките**

Голямата награда за наука на БАН (наречена по-нататък в този статут „Награда на БАН“) се присъжда на учен от българска научна организация или българско висше училище за изключителни постижения в областта на науката, получили високо международно признание.

1. Наградата на БАН се връчва всяка година в една от следните три области:
   1. **. Природо-математически и инженерни науки;**
   2. **. Науки за живота;**
   3. **. Социални и хуманитарни науки.**
2. Процедурата по определяне на Наградата на БАН се организира и ръководи от Събранието на академиците и член-кореспондентите на БАН (САЧК).
3. Наградата на БАН представлява знак, придружен от грамота и парична премия. Средствата за премията се набират от дарения и от партида „Развитие“ на БАН. Размерът на паричната премия се определя от Управителния съвет на БАН по предложение на САЧК.
4. Носителят на Наградата се определя от Комитет за Наградата на БАН, състоящ се от 5 до 7 члена, изтъкнати специалисти в областта на наградата.
5. Предложенията за членове на Комитета за Наградата на БАН, придружени от мотивировка и съгласие на предлаганите, се отправят към САЧК от Отделенията на САЧК, свързани с областта на наградата. САЧК избира състава на Комитета за Наградата на БАН и неговия Председател.
6. Комитетът за Наградата на БАН определя начина на своята работа, включително и начина на взимане на решения. Мандатът на Комитета изтича след присъждането на наградата.
7. Обявата за Наградата на БАН, както и Председателят на Комитета за тази Награда се публикуват на интернет-страницата на БАН, както и в други информационни източници.
8. Номинации за Наградата на БАН се изпращат до Председателя на Комитета за Наградата на БАН в срок до (2) 3 месеца след обявата ѝ на интернет-страницата на БАН. Самопредложения не се приемат.
9. Номинациите трябва да съдържат:

* Кратка научна биография, включваща организацията, към която принадлежи номинираният.
* Кратко описание на най-съществените приноси на номинираните, представени на език достъпен за широк кръг от учени от съответната научна област.
* Списък на най-значими избрани работи (не повече от 10).

Всички номинации и придружаващите ги документи трябва да бъдат в електронен вид и за предпочитане в PDF формат.

1. Ако след изтичане на срока за номинациите, член на Комитета за Наградата на БАН прецени, че е в конфликт на интереси, то той/тя се оттегля от Комитета и САЧК избира друг член на неговото място.
2. В (3) 4-месечен срок след приключването на срока за представяне на номинираните, Комитетът за Наградата на БАН определя носителя на Наградата на БАН (и го предлага за окончателно одобрение от САЧК). Комитетът за Наградата на БАН има право да не предложи носител на Наградата.
3. Наградата се връчва от Председателя на БАН и Председателя на Комитета за Наградата на БАН на церемонията по повод честването на годишнината на БАН. Носителят на Наградата на БАН изнасят публична лекция пред Академичния семинар на САЧК, който е отворен за широката публика.